স্থানীয় সূত্র জানায়, সাতকানিয়া উপজেলার মধ্যে চরতি, আমিলাইষ, বাজালিয়া, কালিয়াইশ, এঁওচিয়াসহ কয়েকটি ইউনিয়নে বন্যা পরিস্থিতি চরম অবনতি ঘটেছে। শঙ্খ নদীর ভাঙ্গনে কয়েকশত ঘর-বাড়ি, মসজিদ, শিক্ষা প্রতিষ্ঠান বিলীন হয়ে গেছে। চরতি ইউনিয়নের উপর ব্রাহ্মণডেঙ্গা, মধ্যম চরতি, দ্বীপ চরতি, তুলাতলী, কালিয়াইশ এলাকায় বন্যার পাশাপাশি পাহাড়ী ঢলে পানির প্রবল স্রোতে শতাধিক ঘর-বাড়ি নদীতে ভেঙ্গে গেছে। মধ্যম চরতিতে একটি মসজিদ নদীতে ভেঙে গেছে। শঙ্খ নদীতে পানি স্বাভাবিকের চেয়ে কয়েক ফুট উঁচুতে প্রবাহিত হচ্ছে। অব্যাহত ভারী বর্ষণে বন্যা পরিস্থিতি প্রতিনিয়ত অবনতি হচ্ছে।